b"\n_START_ARTICLE_\nIRNR\n_START_PARAGRAPH_\nInformacin\xc4\x97 RNR ar matricin\xc4\x97 RNR (iRNR ar mRNR)\xc2\xa0\xe2\x80\x93 tai RNR, kurioje u\xc5\xbekoduota informacija apie pirmin\xc4\x99 baltymo strukt\xc5\xabr\xc4\x85. Ji perne\xc5\xa1a genetin\xc4\x99 informacij\xc4\x85 i\xc5\xa1 l\xc4\x85stel\xc4\x97s branduolyje esan\xc4\x8dios DNR \xc4\xaf baltym\xc5\xb3 sintez\xc4\x97s viet\xc4\x85\xc2\xa0\xe2\x80\x93 ribosomas.\n_START_SECTION_\nTranskripcija\n_START_PARAGRAPH_\niRNR sintetinama bazi\xc5\xb3 komplementarumo principu nuo vienos i\xc5\xa1 dviej\xc5\xb3 DNR grandini\xc5\xb3. \xc5\xa0\xc4\xaf proces\xc4\x85 vykdo fermentas RNR polimeraz\xc4\x97. DNR grandin\xc4\x97, nuo kurios nura\xc5\xa1oma RNR seka, vadinama matricine (matricin\xc4\x97 grandin\xc4\x97 skirtingiems genams gali b\xc5\xabti skirtinga). RNR grandin\xc4\x97s sintez\xc4\x97 prasideda nuo specifin\xc4\x97s nukleotid\xc5\xb3 sekos\xc2\xa0\xe2\x80\x93 promotoriaus, kur\xc4\xaf atpa\xc5\xbe\xc4\xafsta RNR polimeraz\xc4\x97. Sintez\xc4\x97 vyksta 5'\xe2\x86\x92 3' kryptimi. Transkripcija baigiasi RNR polimerazei pasiekus geno pabaig\xc4\x85 \xc5\xbeymin\xc4\x8di\xc4\x85 DNR sek\xc4\x85.\n_START_SECTION_\niRNR brendimas eukariotuose\n_START_PARAGRAPH_\nSkirtingai nei prokariotiniuose organizmuose, eukariotin\xc4\x97se l\xc4\x85stel\xc4\x97se iRNR po transkripcijos dar n\xc4\x97ra paruo\xc5\xa1ta baltym\xc5\xb3 sintezei. Susidariusio iRNR pirmtako (pre-iRNR) brendimas vyksta branduolyje, \xc4\xaf citoplazm\xc4\x85 patenka jau subrendusi iRNR.\n_START_SECTION_\nKepur\xc4\x97s u\xc5\xbed\xc4\x97jimas ant 5' galo\n_START_PARAGRAPH_\nPrie RNR grandin\xc4\x97s 5' galo prijungiamas 7-metilguanozin-5'-trifosfatas. Taip u\xc5\xbetikrinamas iRNR atpa\xc5\xbeinimas ribosomose bei apsaugoma nuo ribonukleazi\xc5\xb3 poveikio.\n_START_SECTION_\nSplaisingas\n_START_PARAGRAPH_\nSplaisingo metu i\xc5\xa1kerpamos nekoduojan\xc4\x8dios nukleotid\xc5\xb3 sekos\xc2\xa0\xe2\x80\x93 intronai, o koduojan\xc4\x8dios sekos\xc2\xa0\xe2\x80\x93 egzonai\xc2\xa0\xe2\x80\x93 i\xc5\xa1 naujo sujungiamos. To paties iRNR pirmtako splaisingas gali vykti keletu b\xc5\xabd\xc5\xb3, tuomet i\xc5\xa1 susidariusi\xc5\xb3 iRNR sintetinami skirtingi baltymai. Tai leid\xc5\xbeia vienam genui koduoti kelis baltymus.\n_START_SECTION_\nRedagavimas\n_START_PARAGRAPH_\nKartais vyksta iRNR redagavimas, kuomet pakei\xc4\x8diama nukleotid\xc5\xb3 seka.\n_START_SECTION_\nPoliadenilinimas\n_START_PARAGRAPH_\nPrie 3' iRNR galo prijungiama poli(A) uodega\xc2\xa0\xe2\x80\x93 ilga (da\xc5\xbenai keli\xc5\xb3 \xc5\xa1imt\xc5\xb3) adenino nukleotid\xc5\xb3 seka. Tai neleid\xc5\xbeia fermentams egzonukleaz\xc4\x97ms suskaidyti iRNR, be to, poliadenilinimas svarbus transkripcijos terminacijai, iRNR transportui ir transliacijai.\n_START_SECTION_\nTransportavimas\n_START_PARAGRAPH_\nSubrendusi iRNR atpa\xc5\xbe\xc4\xafstama ir perkeliama i\xc5\xa1 branduolio \xc4\xaf \xc5\xa1iurk\xc5\xa1tuj\xc4\xaf endoplazmin\xc4\xaf tinkl\xc4\x85, kartais \xc4\xaf citoplazm\xc4\x85 per branduolio poras.\n_START_SECTION_\nTransliacija\n_START_PARAGRAPH_\nTransliacija\xc2\xa0\xe2\x80\x93 tai iRNR nukleotid\xc5\xb3 sekos vertimas \xc4\xaf baltymo aminor\xc5\xabg\xc5\xa1\xc4\x8di\xc5\xb3 sek\xc4\x85. Prokariotiniuose organizmuose, kuriuose nereikalingas iRNR brendimas ir transportavimas, transliacija gali prasid\xc4\x97ti dar nepasibaigus transkripcijai. Eukariotuose transliuojama subrendusi iRNR."